**Aftale om teknisk valgforbund til valg til Region Hovedstaden 2021**

Disse lister og partier: Enhedslisten, KPID, Kommunistisk Parti, Christianlisten, Hampepartiet har indgået aftale om teknisk valgforbund i forbindelse med valget til Region H november 2021.

Valgforbundet indgås for at fremme et politisk kursskifte i Regionen.

**Parterne vil arbejde for:**

* nær og lige adgang til sundhed, også i psykiatrien, ved bl.a. at arbejde for tilstrækkelige ressourcer, samarbejde på tværs af sektorer og inddragelse af patienterne i eget forløb
* tilgængelig adgang for folk mennesker med funktionsnedsættelse til alle regionens faciliteter
* oprettelse af flere regionale kompetencecentre for behandling af transpersoner
* at alle, også transpersoner, behandles ligeværdigt og med respekt i alle dele af sundhedsvæsenet
* flere sundhedshuse, herunder små lokale sundhedshuse, hvor folk kan komme ind fra gaden.
* bedre arbejdsforhold baseret på tillid, respekt og indflydelse
* et reelt lønløft til ansatte i de kvindedominerende fag
* at modvirke enhver form for privatisering i sundhedsvæsenet
* at arbejde for god, økologisk, klimavenlig sygehusmad, der også sikrer et varieret tilbud af mad
* at fremme en helhedsorienteret tilgang i behandlingen, herunder at kunst, mad og måltider inddrages
* at fremme en klimavenlig, ressourcebesparende og miljørigtig region, også med fokus på genanvendelse og en cirkulær økonomi
* at regionen bruger cannabis i behandlingen og gennemfører forskning i samme
* øget medarbejder- og brugerinddragelse, herunder forskellige former for borgerinddragelse
* gennemsigtighed i og demokratisering af Region H’s beslutningsprocesser, herunder afbureaukratisering af sproget og øget inddragelse af borgerne
* at prioritere mere, bedre og billigere, grøn kollektiv trafik, samt forbedrede forhold for cyklister og gående
* at prioritere regionsplaner med vægt på natur og miljø, grøn omstilling og grønne job
* at fastholde de sociale klausuler, kædeansvar, skattelyfrihed mv. ved indgåelse af kontrakter, indkøb og investeringer
* at budgetloven ophæves, så regionen kan bruge sine egne penge
* at understøtte skabelsen af fristæder på egne betingelser som f.eks. Christiania

De deltagere i valgforbundet, der opnår mandater, mødes umiddelbart efter valget.

Parterne aftaler, at de mødes efter valget for at drøfte evt. hverv/poster og fremtidigt samarbejde.